Video: Onnie én leerder geskors ná klapLeerders van die Sans Souci Girls High School hou ‘n vreedsame protes ter ondersteuning van die onderwyseres in die video. Foto: Verskaf Die leerder en onderwyseres van die Sans Souci Girls High School in Kaapstad wat op video vasgevang is waar hulle handgemeen raak, is albei hangende ŉ dissiplinêre proses geskors. Jessica Shelver, woordvoerder van Debbie Schäfer, Wes-Kaapse LUR vir onderwys, het aan Maroela Media bevestig nóg die leerder nóg die onderwyseres is vandag by die skool. “Albei is deur die skoolbeheerliggaam in kennis gestel dat dissiplinêre stappe teen hulle gedoen word. Hulle is geskors hangende die dissiplinêre verhoor,” sê Shelver. Sy sê die skool kyk tans na verskillende opsies vir programme om onderwysers vaardighede te leer om dissipline toe te pas. Berading is ook aan die skool se leerders beskikbaar gestel. Maroela Media het vroeër berig ŉ video van die onderonsie tussen die leerder en die onderwyseres is vandeesweek wyd op sosiale media versprei. Op die video kan gesien word hoe die twee in ŉ woordewisseling betrokke is, klaarblyklik oor ŉ selfoon en die taal wat die leerder in die klas gepraat het. ‘n Skermskoot uit die video. (Video: Twitter) In ŉ stadium stamp die leerder die onderwyseres met haar tafel en probeer skynbaar haar selfoon teruggryp, waarna die onderwyseres haar ŉ oorveeg gee. Daar is aanvanklik deur sommige op sosiale media beweer dat die voorval rasgedrewe was, maar leerders by die skool het dit eens dat die voorval niks met ras te doen het nie. Leerders het Woensdag ŉ vreedsame optog by die skool gehou ter ondersteuning van die onderwyseres en om bewerings van ŉ rasgedrewe voorval te weerlê. Leerders wat ten tyde van die voorval in die klas was, het verklarings by die skool afgelê. EWN berig die leerder in die video se ma het intussen ŉ klag van aanranding by die polisie aanhangig gemaak, terwyl die onderwyseres ook glo ŉ klag teen die leerder by die polisie ingedien het.